LISON 17
Modi ki enkaregadus di grupu di kongregason ta djuda-nu?
Kel párti di Bíblia skrebedu na língua gregu, ta fala txeu di Barnabé ku apóstlu Polu. Algun ténpu dipôs di mórti di Jizus, es ta viajaba i vizitaba kongregasons. Pamodi? Es ta preokupaba, di verdadi, si ses irmons staba dretu. Apóstlu Polu flaba ma el krê ‘ba vizitaba ses irmons’ pa el djobe modi ki es staba. Sikrê el tinha ki viajaba kaminhu lonji, el ta baba da-s koraji. (Atus 15:36, BPK) Oji enkaregadus di grupu di kongregason ta faze mésmu kuza.
Es ta da-nu koraji. Kada enkaregadu di grupu di kongregason ta vizita uns 20 kongregason. Es ta vizita kada kongregason dôs bês pa anu i kada vizita ta dura un simana. Nu pode prende txeu di ses spiriénsa i di spiriénsa di ses mudjer, si es é kazadu. Es ta sforsa pa konxe tudu algen na kongregason, grandi ku pikinoti, es gosta txeu di bai ku nos na pregason i partisipa na faze algen studu di Bíblia. Enkaregadus, djuntu ku ansions, ta faze vizitas pa da irmons koraji ku konsedjus. Na runions ku na asenbleias es ta faze diskursus ki tanbê ta da-nu txeu koraji. — Atus 15:35, BPK.
Es ta preokupa ku kada un di nos. Enkaregadus di grupu di kongregason ta preokupa di korason ku nos amizadi ku Jeová. Es ta faze runion ku ansions i ku ajudantis di kongregason pa djobe modi ki kongregason sta ta bai i pa da-s konsedjus ki ta djuda-s kuida di ses responsabilidadi. Es ta djuda pionerus ten midjór rezultadu na pregason, es gosta di konxe pesoas ki ten poku ténpu ki txiga na kongregason i sabe modi ki ses amizadi ku Jeová sta. Kada enkaregadu di grupu ta sta prontu pa djuda-nu sima nos ‘kunpanheru i algen ki ta trabadja djuntu ku nos’. (2 Coríntios 8:23) Nu debe ten amor i fórti fé na Jeová sima es. — Hebreus 13:7.
Pamodi ki enkaregadus di grupu ta vizita kongregasons?
Modi ki ses vizita pode djuda-u?
kea_Latn kea_Latn kea_Latn kea_Latn kea_Latn kea_Latn kea_Latn